
   Forord
  

  
   Kvalitet i helsetjenester er allemannseie. Vi ønsker alle å være trygge på at når vi trenger det, vil vi og våre nærmeste ha tilgang på tjenester av høy kvalitet. I den offentlige debatten om tjenestetilbudet til mennesker med psykisk helse- og rusutfordringer stilles det spørsmål om dette alltid er tilfelle. Pasienter står fram med historier om manglende eller for dårlig behandling. Fagfolk uttrykker bekymring for at man ikke har gode nok rammer til å gjøre jobben sin. Politikere lover år etter år at tjenestene skal bli bedre.
  

  
   Kvalitet spiller en sentral, men litt bemerkelsesverdig rolle i disse debattene. Alle er enige om at kvalitet er målet, men denne enigheten skjuler forskjellige meninger om hva som er riktig vei til målet. Under overflaten ligger vidt forskjellige meninger om hva kvalitet betyr, hvilke konkrete mål som er riktig å jobbe mot, og hvordan målene kan nås. I mange debatter om tjenestene brukes begrepet «kvalitet» for overfladisk, på måter som tildekker mer enn det opplyser. Da mister også begrepet noe av sin verdi, fordi en unngår å forholde seg til mange av de vanskeligste dilemmaene som feltet står overfor. Hva er det egentlig man snakker om når man snakker om kvalitet?
  

  
   I denne boken har vi ønsket å gi en oversikt over kompleksiteten som kvalitetsbegrepet rommer. Som begrep favner kvalitet i grunnen det meste som skjer i tjenestene; hvordan tjenestene organiseres, hva de inneholder, og hvordan de oppleves. Kvalitet handler også om den indre sammenhengen mellom ulike egenskaper ved tjenesten, og hvordan det å prioritere opp visse egenskaper kan svekke eller styrke andre egenskaper som også er viktige.
  

  
   I tillegg foregår arbeidet med kvalitet i komplekse og store organisasjoner med det uforutsigbare møtet mellom profesjonsutøver og pasient som et naturlig utgangspunkt. Kvalitet forstås og oppleves forskjellig ut fra egen rolle i systemet. Myndigheter, ledere, fagpersoner og pasienter har alle ulike perspektiver på kvalitet, og de ulike perspektivene kommer noen ganger i konflikt.
  

  
   Det er sunt at tjenestenes kvalitet debatteres, men vår erfaring er at slike debatter ofte preges av overforenklinger og ensidige argumenter. Vi har skrevet denne boken fordi vi ønsker at både kommende, nye og etablerte profesjonsutøvere skal ha en nyansert forståelse av kvalitet og styring. Vi håper og tror den også vil være nyttig for ledere, byråkrater, politikere og pasienter. Som fagpersoner deler vi et engasjement for offentlige psykisk helse- og rustjenester. Vårt håp er at innholdet kan bidra til at leserene bedre forstår systemet de jobber i, og at dette kan brukes til å skape bedre diskusjoner om hvor feltet beveger seg.
  

  
   Vi har hatt god hjelp underveis. Redaktør Mette Paasche Kolbjørnsen og Fagbokforlaget har vært stødig støtte i prosessen. Vi er også takknemlig til vår anonyme fagfelle. Lars Conrad Moe, Geir Sverre Braut, Karen Helene Hovland Instebø, Raymond Pettersen og Jan Olav Johannessen har gitt oss verdifulle tilbakemeldinger. Hilde Thomsen har latt oss bruke tegningen på omslaget. Våre familier og ledere har gitt oss rom for å arbeide med prosjektet. Takk til alle!

   Innledning
  

  
   Utgangspunktet for kvalitet i psykisk helse- og rustjenester er møtet mellom fagperson og pasient.
   
    
     
      1
     
    
   
  

  
   Kvalitet handler om mange forskjellige aspekter ved dette møtet. Kvalitet handler om hvorvidt pasientens problemer blir løst, og om hen opplever å ha innflytelse over tilbudet. Det handler om hvorvidt innholdet er basert på godt faglig grunnlag, og om fagkunnskapen blir tilpasset pasientens individuelle behov, ønsker og preferanser. Kvalitet handler om at fagpersonen gjør gode vurderinger, og klarer å møte pasienten på en god og respektfull måte. Det handler om at pasienten er trygg, og unngår unødig skade eller forverring. Kvalitet handler også om at pasienten får slike møter når hen trenger det. Møtene må skje hyppig og lenge nok, og på en forutsigbar måte. I tillegg handler kvalitet også om at det er smidige overganger og god kommunikasjon mellom tjenestene når pasienter trenger hjelp fra flere deler eller nivåer av tjenesten. Og – kvalitet handler om at samfunnet fordeler ressursene til hjelp på en rettferdig måte, og at tjenestene bruker ressursene effektivt, uten å sløse. Kvalitet handler med andre ord om mange ting, fra det som skjer i møtet mellom fagperson og pasient, gjennom ledelse og styring av klinikkene, til de overordnede beslutningene som fattes av politikere.
  

  
   Politikere og byråkrater, ledere, fagfolk og pasienter er opptatt av forskjellige ting når de skal beskrive hva som kjennetegner god kvalitet. Myndighetene har et overordnet ansvar for helsetjenesten, men møter ikke pasienter direkte. De er derfor mest opptatt å beskrive generelle regler og standarder som skal gjelde for alle som kommer i kontakt med helsetjenesten. I dette perspektivet handler kvalitet om å sikre forsvarlig innhold i tjenester, at tjenestene er lett tilgjengelige, og at ressursene fordeles rettferdig og brukes kostnadseffektivt. Fagfolkene gjør selve det praktiske arbeidet, og er primært opptatt av pasienten foran seg. For fagfolk handler kvalitet om å tilpasse tjenesten til den enkelte pasient sine individuelle behov. Lederne har ansvar for å lede profesjonsutøvere, og prøver å sørge for at institusjonene de leder, løser oppdraget de er gitt. For ledere handler kvalitet om å bygge bro mellom byråkratiets regler og fagfolkenes arbeid. Pasientene på sin side forventer i økende grad å ha avgjørende innflytelse over behandlingen de får. De forventer å få sine rettigheter ivaretatt, bli lyttet til og forstått, og at tiltakene hjelper dem til bedre helse og høyere livskvalitet. Kvalitet vurderes i dette perspektivet primært ut fra om behandlingen svarer til pasienter og pårørendes forventninger. Kvalitet eies med andre ord av alle involverte i helsevesenet, der alle har sine egne roller og interesser.
  

  
   Vi vil gjennom boken presentere hvordan de ulike nivåene i psykisk helse- og rustjenester jobber for å skape og sikre god kvalitet, fra det politiske nivået og de sentrale myndigheter, ned til det kliniske møtet mellom profesjonsutøver og pasient. Vi vil også løfte fram noen uenigheter som oppstår i arbeidet med kvalitet, med spesielt fokus på myndighetenes og profesjonsutøvernes ulike syn på hva som utgjør god kvalitet. Disse uenighetene speiler ulike syn på helsepolitiske og helseadministrative virkemidler, men berører også grunnlagsdiskusjoner i fagfeltet. Men først – hva er egentlig kvalitet?
  

  
   
   
   Hva er kvalitet
   
   
   ?
  

  
   Verdens helseorganisasjon
   
   
   (WHO) definerer kvalitet som «i hvilken grad helsetjenestene som gis til individer og pasientpopulasjoner, øker sannsynligheter for ønskede helseutfall».
   
    (1)
   
   Kvalitet er dermed avhengig av egenskaper ved selve tjenesten pasienten får
   
    (2)
   
   , og egenskaper ved organisasjonen eller systemet som tilbyr tjenesten.
   
    (3)
   
   Dette betyr at kvalitet er avhengig av enkeltmenneskers kunnskap, ferdigheter, vilje og holdninger, men også hvordan organisasjonene de jobber i, er utformet. Det stilles mange ulike krav fra både myndigheter, fagfeltet og pasienter, og disse kravene endres i takt med stadig skiftende forventninger til hva som er god helse.
   
    (4)
   
   Om en tjeneste har høy kvalitet, avhenger dermed også av hvem som gjør vurderingen, og hvilke krav og forventninger de stiller.
  

  
   Kvalitet omtales som helsetjenestens viktigste merkevare
   
    (5)
   
   , og er hovedingrediensen i befolkningens tillit
   
   
   til helsetjenesten. Tjenester som ikke har effekt, er utilgjengelige, farlige, urettferdig fordelt eller utdaterte, vil ikke få befolkningens tillit, og kan også få alvorlige konsekvenser for både enkeltpasienter og samfunnet som helhet.
   
    (6)
   
   De fleste reformene innen helsesektoren har derfor som mål å heve kvaliteten på ulike vis.
   
    (7)
   
   Svekket tillit til helsetjenestens kvalitet kan også bidra til mindre nytte av behandling, ettersom det å ha tiltro til tjenestens råd og følge anbefalinger er en viktig og nødvendig ingrediens i effektiv behandling.
   
    (8)
   
  

  
   I WHOs definisjon vurderes kvalitet gjennom syv dimensjoner, som kan deles inn i to kategorier;
   
    tjenesteinnhold
   
   
    
    
   
   og
   
    tjenesteforvaltning
   
   
    
    
   
   . De syv dimensjonene for kvalitet bør ses i sammenheng
   
    (9)
   
   , og manglende kvalitet i en dimensjon vil kunne undergrave de andre dimensjonene av kvalitet.
  

  
   Tjenesten skal være:
  

  
   	
    
     •
    
    
     Virkningsfull
    
    
     
     
    
    : Helsetjenesten tilbyr kunnskapsbasert helsehjelp til de som trenger det.
   

   	
    
     •
    
    
     Sikker
    
    
     
     
    
    
     /trygg
    
    : Helsetjenesten gis på en måte som minimerer risiko og skade for brukeren. Dette inkluderer å unngå skader som er mulig å forebygge, og å redusere medisinske feil.
   

   	
    
     •
    
    
     Brukersentrert
    
    
     
     
    
    : Helsetjenesten tar hensyn til ønsker, mål og behov for den individuelle pasient og kulturen hen tilhører.
   

  

  
   For at gevinstene av god kvalitet skal realiseres må tjenesten være:
  

  
   	
    
     •
    
    
     Gitt til rett tid
    
    
     
     
    
    : Helsetjenesten tilbys på en måte som reduserer forsinkelser i hjelpen.
    
     
      
       2
      
     
    
   

   	
    
     •
    
    
     Rettferdig
    
    
     
     
    
    : Helsetjenesten er rettferdig fordelt og gis med samme kvalitet uavhengig av personlige egenskaper som kjønn/identitet og etnisitet, eller betingelser som bosted eller sosioøkonomisk status.
   

   	
    
     •
    
    
     Samordnet
    
    
     
     
    
    : Helsetjenestene er preget av kontinuitet og samordning, både mellom forskjellige tjenesteledd og over tid.
   

   	
    
     •
    
    
     Kostnadseffektiv
    
    
     
     
    
    : Helsetjenesten gis på en måte som fremmer effektiv bruk av ressurser og unngår sløsing.
   

  

  
   Helsedirektoratet
   
   
   definerer kvalitet etter samme kriterier som WHO, men de formulerer seg litt annerledes: «Tjenester av god kvalitet er virkningsfulle, trygge og sikre, involverer brukerne og gir dem innflytelse, er samordnet og preget av kontinuitet, utnytter ressursene på en god måte og er tilgjengelige og rettferdig fordelt».
   
    (10)
   
   Disse overordnede definisjonene av kvalitet, og de underliggende dimensjonene, er allment akseptert i fagfeltet og i befolkningen
   
    (11)
   
   og brukes med små variasjoner i hele verden. Det er også stort sett enighet om verdiene som ligger til grunn.
  

  
   Den store bredden i definisjonen gjør den imidlertid også litt uhåndterlig, og kvalitet blir et begrep som omfatter omtrent alt godt eller ønskverdig.
   
    (12)
   
   Dette kan gjøre kvalitet til et overfladisk begrep som dekker over vanskelige dilemmaer. Kvalitet blir da et «magisk begrep
   
   
   »
   
    (13)
   
   ; et fyndord med en tilsynelatende magisk evne til å løse eller skjule underliggende konflikter og motsetninger. En utfordring i helsetjenesten er å gå fra kvalitet som «magisk begrep» til å tydeliggjøre hvordan ivareta de ulike kvalitetsdimensjonene i praksis, og forholde seg til motsetningene mellom dem. To personer (eller tjenester) kan altså være skjønt enige i at god kvalitet er viktig, men samtidig vektlegge ulike kvalitetsdimensjoner eller fremgangsmåter for å skape kvalitet. Når tjenestene skal styres og praktiske utfordringer skal løses, er det å finne balanseganger mellom de ulike dimensjonene av kvalitet den viktigste og vanskeligste utfordringen. Disse utfordrende balansegangene finnes også i mange av de store tilbakevendende helsepolitiske debattene – by mot land, kontroll mot autonomi og diskusjonen om hvor mye vi som samfunn er villig til å betale for gode offentlige helsetjenester.
  

  
   Så hvordan skapes kvalitet? Vi skal begynne med å beskrive hvordan myndighetene sørger for psykisk helse- og rustjenester av god kvalitet til befolkningen. Dette skjer gjennom etablering og justering av overordnede rammer for kvalitet gjennom politikk og styring a
   
   
   
   
   v tjenestene.
  

  
   
    
     
      
       1
      
     
     I fagfeltet brukes begreper som pasient, klient, tjenestemottaker eller bruker. I denne boken har vi valgt å bruke ordet pasient.
    

   

   
    
     
      
       2
      
     
     På originalspråket brukes begrepet «timely». Dette har blitt oversatt til «tilgjengelig» i Helsedirektoratets definisjon. I Helsedirektoratets definisjon slås også tilgjengelighetsdimensjonen og rettferdighetsdimensjonen sammen til «tilgjengelige og rettferdig fordelt».

